הסיפור "כמו פנלופה" פורסם לראשונה ב-2008, בקובץ סיפורים שראה אור לרגל חגיגות ה-70 ללודמילה פטרושבסקיה, אחת הסופרות הנודעות והנקראות ברוסיה כיום. פטרושבסקיה ידועה בתור כותבת חסרת רחמים ובעלת נטייה לעסוק בצד הגרוטסקי של החיים; האומללות, העזובה והחידלון נבחנים אצלה תחת זכוכית מגדלת אכזרית וחסרת פשרות.
ואולם בסיפור "כמו פנלופה" קורה משהו אחר: "כמו פנלופה" הוא מעין נס בכתיבתה של פטרושבסקיה, נס ספרותי. הסיפור מתרחש בחג המולד (נוביי גוד) הקרב ובא, ושיאו ב"נס חג המולד" המערבי כל כך. במבט ראשון אין דבר זר יותר לפטרושבסקיה מן המסורת המערבית הסכרינית הזאת, הממוסחרת עד זרא. ובכל זאת, קורה כאן נס, פטרושבסקיה כותבת על חמלה, אנושיות, ורחמנא ליצלן- אהבה רומנטית. דרך התבוננות חדה במציאות, בטיפול ריאליסטי בדמויות ובחמלה שנובעת ממקור עמוק כלשהו היא מספרת את סיפור "נס חג המולד" האלטרנטיבי.